**Projektas**

**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL Valstybinės žemės nuomos mokesčio ir žemės nuomos mokesčio priedo už valstybinę žemę administravimo PLUNGĖS rajono savivaldybėje TVARKOS APRAŠO PATVIRTINIMO**

2024 m. liepos 25 d. Nr. T1-

Plungė

Vadovaudamasi Lietuvos Respublikos vietos savivaldos įstatymo 15 straipsnio 2 dalies 28 punktu, Lietuvos Respublikos Civilinio kodekso 6.552 straipsniu, Lietuvos Respublikos Vyriausybės 2002 m. lapkričio 19 d. nutarimu Nr. 1798 „Dėl nuomos mokesčio ir žemės nuomos mokesčio priedo už valstybinę žemę“ ir Lietuvos Respublikos Vyriausybės 2003 m. lapkričio 10 d. nutarimu Nr. 1387 „Dėl žemės nuomos mokesčio už valstybinės žemės sklypų naudojimą“, Plungės rajono savivaldybės taryba n u s p r e n d ž i a:

1. Patvirtinti Valstybinės žemės nuomos mokesčio ir žemės nuomos mokesčio priedo už valstybinę žemę administravimo Plungės rajono savivaldybėje tvarkos aprašą (pridedama).

2. Pripažinti netekusiu galios Plungės rajono savivaldybės tarybos 2019 m. gegužės 30 d. sprendimą Nr. T1-137 „Dėl Valstybinės žemės nuomos mokesčio administravimo tvarkos aprašo patvirtinimo“ su visais pakeitimais ir papildymais.

Savivaldybės meras

SUDERINTA:

Savivaldybės meras Audrius Klišonis

Administracijos direktorius Dalius Pečiulis

Administracijos direktoriaus pavaduotoja Jovita Šumskienė

Savivaldybės tarybos posėdžių sekretorė Irmantė Kurmienė

Teisės, personalo ir civilinės metrikacijos skyriaus patarėja Donata Norvaišienė

Turto skyriaus vedėja Živilė Bieliauskienė

Architektūros ir teritorijų planavimo skyriaus vedėjo pavaduotoja Kristina Petrulevičienė

Bendrųjų reikalų skyriaus kalbos tvarkytoja Simona Grigalauskaitė

Sprendimo projektą rengė Finansų ir biudžeto skyriaus vyr. specialistė Lina Luotienė

PATVIRTINTA

Plungės rajono savivaldybės

tarybos 2024 m. liepos 25 d.

sprendimu Nr. T1-

**Valstybinės žemės nuomos mokesčio ir žemės nuomos mokesčio priedo už valstybinę žemę administravimo PLUNGĖS rajono savivaldybėje TVARKOS APRAŠAS**

**I SKYRIUS**

**BENDROSIOS NUOSTATOS**

1. Valstybinės žemės nuomos mokesčio ir žemės nuomos mokesčio priedo už valstybinę žemę administravimo tvarkos aprašas (toliau – Aprašas) nustato nuomos mokesčio už valstybinę žemę (toliau – žemės nuomos mokestis) ir žemės nuomos mokesčio priedo (toliau – priedas) už valstybinę žemę, išnuomotą arba suteiktą naudotis Lietuvos Respublikos įstatymų ir kitų teisės aktų nustatyta tvarka, kadastro duomenų teikimo, mokesčio apskaičiavimo, lengvatų taikymo, deklaracijų pateikimo nuomos mokesčio mokėtojams, mokesčio sumokėjimo ir grąžinimo, įmokų apskaitos, mokesčio išieškojimo, mokestinės nepriemokos pripažinimo beviltiška Plungės rajono savivaldybėje tvarką.

2. Aprašas parengtas vadovaujantis šiais Lietuvos Respublikos įstatymais ir kitais teisės aktais:

2.1. Lietuvos Respublikos civiliniu kodeksu;

2.2. Lietuvos Respublikos civilinio proceso kodeksu;

2.3. Lietuvos Respublikos žemės reformos įstatymu;

2.4. Lietuvos Respublikos vietos savivaldos įstatymu;

2.5. Lietuvos Respublikos mokesčių administravimo įstatymu;

2.6. Lietuvos Respublikos žemės įstatymu;

2.7. Lietuvos Respublikos Vyriausybės 1999 m. vasario 24 d. nutarimu Nr. 205 „Dėl žemės įvertinimo tvarkos“;

2.8. Lietuvos Respublikos Vyriausybės 1999 m. kovo 9 d. nutarimu Nr. 260 „Dėl naudojamų kitos paskirties valstybinės žemės sklypų pardavimo ir nuomos“;

2.9 Lietuvos Respublikos Vyriausybės 1999 m. birželio 2 d. nutarimu Nr. 692 „Dėl naujų kitos paskirties valstybinės žemės sklypų pardavimo ir nuomos“;

2.10. Lietuvos Respublikos Vyriausybės 2002 m. lapkričio 19 d. nutarimu Nr. 1798 „Dėl nuomos mokesčio ir žemės nuomos mokesčio priedo už valstybinę žemę“;

2.11. Lietuvos Respublikos Vyriausybės 2003 m. lapkričio 10 d. nutarimu Nr. 1387 „Dėl žemės nuomos mokesčio už valstybinės žemės sklypų naudojimą“;

2.12. Lietuvos Respublikos Vyriausybės 2003 m. lapkričio 4 d. nutarimu Nr. 1373 „Dėl Kadastro duomenų, kurių reikia nekilnojamojo turto mokesčiams apskaičiuoti ir kitiems tikslams, rengimo, teikimo, ir atsiskaitymo už juos taisyklių patvirtinimo“ patvirtintomis Kadastrų duomenų, kurių reikia nekilnojamojo turto mokesčiams apskaičiuoti ir kitiems tikslams, rengimo, teikimo ir atsiskaitymo už juos taisyklėmis;

2.13. Lietuvos Respublikos finansų ministro 2002 m. vasario 11 d. įsakymu Nr. 40 „Dėl skolų beviltiškumo bei pastangų susigrąžinti šias skolas įrodymo ir beviltiškų skolų sumų apskaičiavimo taisyklių patvirtinimo“;

2.14. Plungės rajono savivaldybės tarybos (toliau – Savivaldybės taryba) priimtais sprendimais ir kitais galiojančiais teisės aktais.

3. Valstybinės žemės sklypų naudotojai, kuriems žemės sklypai suteikti teisės aktų nustatyta tvarka arba kuriems žemę administruojančių institucijų sprendimais leista žeme naudotis žemės reformos metu, už naudojimąsi žeme iki nuomos ar pirkimo–pardavimo sutarčių sudarymo moka žemės nuomos mokestį, išskyrus už žemę, perduotą naudotis panaudai.

4. Žemės nuomos mokesčio deklaracijos formą tvirtina Plungės rajono savivaldybės (toliau – Savivaldybė) administracijos direktorius.

5. Žemės nuomos mokestį ir priedą administruoja Savivaldybės administracijos Finansų ir biudžeto skyrius.

6. Įsiskolinimus iš prievolės nevykdančių mokesčio mokėtojų išreikalauja Savivaldybės administracijos Teisės, personalo ir civilinės metrikacijos skyrius. Žemės nuomos mokesčio ir priedo išreikalavimas šiame Apraše suprantamas kaip procesinių dokumentų rengimas, jų pateikimas teismui, atstovavimas teisme, vykdomojo dokumento gavimas bei jo pateikimas išieškojimui antstoliui.

7. Žemės nuomos mokestis skaičiuojamas ir apskaitomas Savivaldybės naudojamoje Finansų ir apskaitos valdymo, strateginio veiklos planavimo ir optimizavimo sistemos (-ų) informacinėje programinėje įrangoje „MyLOBster“ (toliau – „MyLOBster“ programa).

8. Savivaldybės administracijos Finansų ir biudžeto skyriui žemės nuomos mokesčio priedą apskaičiuoja ir pateikia valstybinės žemės nuomotojas.

9. Žemės nuomos mokesčio priedas į Savivaldybės biudžetą mokamas Vyriausybės nustatyta tvarka.

10. Valstybinė žemė ir Valstybinio vidaus vandenų fondo vandens telkiniai dėl teisės naudoti žvejybos plotus nuomojami Lietuvos Respublikos Vyriausybės nustatyta tvarka.

**II SKYRIUS**

**KADASTRO DUOMENŲ TEIKIMAS**

11. Valstybinės žemės nuomos mokesčio mokėtojai yra valstybinės žemės sklypų nuomininkai ir naudotojai, t. y. fiziniai, ir juridiniai asmenys, kurie yra sudarę valstybinės žemės nuomos sutartis arba kuriems žemės sklypai suteikti teisės aktų nustatyta tvarka, arba kuriems naudotis žeme leista žemę administruojančių institucijų sprendimais, tačiau šių žemės sklypų nuomos sutartys nesudarytos, taip pat įsigiję nuosavybės arba nuomos teise pastatus, statinius ar patalpas, esančius valstybinėje žemėje, kurios nuosavybės ar nuomos klausimas dar neišspręstas ir kuri nėra perduota naudotis panaudos teise.

12. Valstybinė žemė išnuomojama ne aukciono būdu, jeigu ji užstatyta fiziniams ar juridiniams asmenims nuosavybės teise priklausančiais ar jų nuomojamais pastatais, statiniais ar įrenginiais, taip pat kitais įstatymų numatytais atvejais.

13. Žemės sklypų vertes mokesčiui skaičiuoti teikia VĮ Registrų centras, suteikdamas Savivaldybės administracijai galimybę naudotis tinkline paslauga „webservice“, integruota „MyLOBster“ programoje.

14. Kadastro duomenis apie Nekilnojamojo turto registre įregistruotus valstybinės žemės sklypus ir jų nuomininkus bei išnuomotų valstybinės žemės sklypų vidutines rinkos vertes, apskaičiuotas pagal verčių žemėlapius, reikalingas mokesčiui apskaičiuoti bei jų pasikeitimus liepos 1 dienos būklei Savivaldybės administracijai teikia VĮ Registrų centras iki einamųjų metų rugpjūčio 1 dienos pagal duomenų teikimo sutartį, sudarytą su Savivaldybės administracija.

15. Nacionalinės žemės tarnybos prie Aplinkos ministerijos teritorinis padalinys (toliau – NŽT teritorinis padalinys) iki rugsėjo 1 dienos atnaujina ir pateikia Savivaldybės administracijai kadastro duomenis apie Nekilnojamojo turto registre neįregistruotus suteiktus naudotis valstybinės žemės sklypus ir jų naudotojus pagal liepos 1 dienos būklę:

15.1. apie asmenims suteiktus naudotis valstybinės žemės sklypus, dėl kurių pateikti prašymai privatizuoti, išsinuomoti ar gauti naudotis neatlygintinai, bet valstybinės žemės nuomos ar panaudos sutartys nesudarytos;

15.2. apie asmenims suteiktus ar išnuomotus valstybinės žemės sklypus, dėl kurių valstybinės žemės nuomos sutartys sudarytos, bet neįregistruotos Nekilnojamojo turto registre;

15.3. apie asmenims suprojektuotus ir paženklintus vietovėje pagal žemės reformos žemėtvarkos projektus naudojamus valstybinės žemės sklypus;

15.4. apie kaimo vietovėje esančius statiniams ir įrenginiams eksploatuoti reikalingus žemės sklypus, kurie nebuvo suteikti ar išnuomoti.

16. Savivaldybės administracijos Finansų ir biudžeto skyrius iki liepos 1 dienos pateikia Turto skyriui suformuotų žemės sklypų duomenų ataskaitą iš „MyLOBster“ programos.

17. Savivaldybėsadministracijos Turto skyrius, Finansų ir biudžeto skyriui iki rugsėjo 1 dienos atnaujina ir pateikia kadastro duomenis apie Nekilnojamojo turto registre neįregistruotus suteiktus naudotis valstybinės žemės sklypus ir jų naudotojus pagal liepos 1 dienos būklę:

17.1. apie mieste ir miesteliuose esančius statiniams ir įrenginiams eksploatuoti reikalingus žemės sklypus, kurie nebuvo suteikti ar išnuomoti;

17.2. apie išnuomotus (naudojamus) valstybinės žemės sklypus, Lietuvos Respublikos Vyriausybės nutarimais perduotus patikėjimo teise Savivaldybei;

18. NŽT teritorinis padalinys ir Savivaldybėsadministracijos Architektūros ir teritorijų planavimo skyrius, Finansų ir biudžeto skyriui iki rugsėjo 1 dienos pateikia duomenis apie išduotus valstybinio vidaus vandenų fondo vandens telkinių leidimus naudoti žvejybos plotą.

19. Aprašo 15 ir 17 punktuose nurodyti duomenys teikiami remiantis Savivaldybės administracijos direktoriaus įsakymo patvirtinta forma.

20.Apleistų ne žemės ūkio paskirties sklypų Plungės rajone nustatymo komisija Finansų ir biudžeto skyriuikasmet iki rugsėjo 1 dienos pateikia apleistų ne žemės ūkio paskirties žemės sklypų sąrašą.

21. Savivaldybės administracijos Finansų ir biudžeto skyriaus specialistas, gavęs iš Savivaldybės administracijos Teisės, personalo ir civilinės metrikacijos skyriaus duomenis apie mirusius asmenis, pasibaigus ketvirčiui iki kito mėnesio 10 dienos raštu informuoja NŽT teritorinį padalinį apie mirusius valstybinės žemės nuomininkus (naudotojus). Ši įstaiga, gavusi pranešimą apie nuomininko (naudotojo) mirties faktą, pateikia raštu duomenis apie mirusio nuomininko (naudotojo) įpėdinių perimtas žemės nuomos sutartis arba naujai sudarytas sutartis.

22. Duomenys apie fizinių ir juridinių asmenų nuomojamus ar naudojamus valstybinės žemės sklypus, reikalingus žemės nuomos mokesčiui apskaičiuoti, kaupiami Savivaldybės administracijos naudojamoje „MyLOBster“ programoje.

**III SKYRIUS**

**VALSTYBINĖS ŽEMĖS NUOMOS MOKESČIO APSKAIČIAVIMAS**

23. Nuomos mokesčio už valstybinę žemę, išnuomojamą (išnuomotą ar naudojamą) ne aukciono būdu, metinius tarifus tvirtina Savivaldybės taryba.

24. Informaciją apie Savivaldybės tarybos priimtus sprendimus, susijusius su šio Aprašo įgyvendinimu, valstybinės žemės nuomininkams (naudotojams) atsakingas Savivaldybės administracijos Finansų ir biudžeto skyriaus specialistas pateikia Savivaldybės Informacinių technologijų skyriui, o šis skyrius paskelbia Savivaldybės interneto svetainėje per 20 kalendorinių dienų nuo informacijos gavimo dienos.

25. Žemės nuomos mokesčio tarifas metams negali būti mažesnis kaip 0,1 procento ir didesnis kaip 4 procentai žemės vertės, apskaičiuotos Lietuvos Respublikos Vyriausybės 1999 m. vasario 24 d. nutarimoNr. 205„Dėl žemės įvertinimo tvarkos“ nustatyta tvarka.

26. Žemės nuomos mokestis už valstybinę žemę, išnuomotą be aukciono, apskaičiuojamas metams, žemės sklypo vertę padauginus iš mokesčio tarifo.

27. Nuomojant valstybinę žemę aukciono būdu, nuomos mokesčio dydis lygus aukciono metu pasiūlytam didžiausiam nuomos mokesčiui.

28. Tais atvejais, kai nėra nustatyti naudojamų valstybinės žemės sklypų duomenys, žemės nuomos mokesčiui skaičiuoti imamas sklypo inventorinėje byloje nurodytas sklypo plotas.

29. Nesant inventorinės bylos duomenų ir sprendimo dėl sklypo suformavimo, naudojamu valstybinės žemės plotu laikomas Nekilnojamojo turto registre nurodytas statinio užstatytas plotas.

30. Kai viename žemės sklype yra keli pastatai (patalpos) ir skirtingi jų savininkai, pastatui (patalpoms) tenkantis naudojamo žemės sklypo dydis apskaičiuojamas proporcingai pastatams (patalpoms).

31. Jei pasibaigia valstybinės žemės nuomos sutartis, žemės nuomos mokestis nemokamas nuo kito mėnesio po nuomos sutarties termino pabaigos arba nutraukimo.

32. Tais atvejais, kai fizinis ar juridinis asmuo įsigyja nekilnojamąjį turtą iš kito fizinio ar juridinio asmens, kuris žeme naudojosi nesudaręs valstybinės žemės nuomos sutarties, nekilnojamąjį turtą įsigijęs asmuo, kaip valstybinės žemės naudotojas, nuomos mokestį turi pradėti mokėti nuo kito mėnesio po nekilnojamojo turto pirkimo–pardavimo sutarties sudarymo ir sudaryti valstybinės žemės nuomos sutartį.

33. Kai nekilnojamasis turtas įsigyjamas iš fizinio ar juridinio asmens, kuris yra sudaręs valstybinės žemės nuomos sutartį, nekilnojamąjį turtą įsigijęs asmuo turi pakeisti galiojančią sutartį arba sudaryti naują valstybinės žemės nuomos sutartį ir valstybinės žemės nuomos mokestį turi pradėti mokėti nuo kito mėnesio po šios sutarties sudarymo ar pakeitimo. Iki naujos valstybinės žemės nuomos sutarties sudarymo ar pakeitimo nuomos mokestį turi mokėti tas asmuo, kuris įsigijo nekilnojamąjį turtą, esantį toje valstybinėje žemėje.

34. Žemės nuomos mokesčio mokėtojas atsakingas dėl žemės nuomos sutarties nutraukimo fakto įregistravimo Nekilnojamojo turto registre.

35. Žemės nuomos mokestis už valstybinę žemę nustojamas skaičiuoti:

35.1. po žemės nuomininko mirties;

35.2. kai žemės nuomininkas bankrutavęs arba likviduojamas.

36. Savivaldybės administracijos Finansų ir biudžeto skyriaus specialistas, kuriam pagal pareigybės aprašymą priskirtos šios funkcijos, naudodamasis „MyLOBster“ programa, apskaičiuoja žemės nuomos mokestį fiziniams ir juridiniams asmenims. Patikrinęs mokesčio apskaičiavimo duomenis, patvirtina žemės nuomos mokesčio deklaracijas ir mokėjimo kvitus.

37. Savivaldybės įmonės „Plungės būstas“ administruojamiems Plungės miesto daugiabučiams namams suformuojama viena deklaracija, išskiriant kiekvienam daugiabučiam namui priskaičiuotą žemės nuomos mokesčio sumą atskiru punktu pagal žemės sklypo adresą.

38. Suformuotos žemės nuomos mokesčio deklaracijos, mokėjimo kvitai ir mokėjimo pranešimai bus perkeliami į žemės nuomos mokesčio savitarnos svetainę (toliau – savitarnos svetainė), ne vėliau kaip iki kalendorinių metų lapkričio 1 d. Tikslų duomenų perdavimą ir sinchronizacijos įvykimą tarp „MyLOBster“ programos modulio ir savitarnos svetainės užtikrina „MyLOBster“ programos sistemos eksploatavimo priežiūros paslaugos teikėjai.

39. Savitarnos svetainėje bus matoma visa su paslauga susijusi informacija (deklaracijos data, numeris, apmokėjimo terminas, suma, neapmokėta suma, galimybė peržiūrėti ir sugeneruoti deklaraciją ir kvitą) ir visi pranešimai siunčiami mokėtojui. Taip pat bus suteikta galimybė apmokėti elektronines sąskaitas per elektroninę bankininkystę tiesiogiai sistemoje per VIISP sistemą.

40. Prie žemės nuomos mokesčio mokėtojų savitarnos svetainės prisijungti galima naudojantis Savivaldybės interneto svetaine [www.plunge.lt](http://www.plunge.lt). Fiziniai asmenys, kurie neturės galimybės prisijungti prie savitarnos svetainės, galės kreiptis į Finansų ir biudžeto skyriaus atsakingą specialistą arba Savivaldybės kaimiškąsias seniūnijas, kurios padės prisijungti prie šios savitarnos svetainės arba atspausdins suformuotą deklaraciją ir mokėjimo kvitą ir įteiks asmeniškai.

41.Juridiniai asmenys, nuomojantys (naudojantys)valstybinės žemės sklypus, pagal pateiktus kadastro duomenis patys apskaičiuoja žemės nuomos mokesčio dydį ir mokesčio deklaraciją pateikia elektroniniu pašto [savivaldybe@plunge.lt](mailto:savivaldybe@plunge.lt) adresu. Taip pat žemės nuomos mokesčio deklaracijas galima pateikti Savivaldybės administracijai elektroninėmis priemonėmis administracinių ir viešųjų elektroninių paslaugų portale „Elektroniniai valdžios vartai“ ([www.epaslaugos.lt](http://www.epaslaugos.lt)). Mokesčio deklaracijos pateikiamos ne vėliau kaip likus 15 dienų iki mokesčio sumokėjimo termino.

42. Savivaldybės administracijos Finansų ir biudžeto skyriaus specialistas, kuriam pagal pareigybės aprašymą priskirtos šios funkcijos, patikrina deklaracijos duomenis ir nustačius neatitikimus, informuoja žemės nuomos mokesčio mokėtoją.

43. Jeigu juridiniai asmenys nepateikia valstybinės žemės nuomos mokesčio deklaracijų iki Aprašo 41 punkte nustatyto termino Savivaldybės administracijos Finansų ir biudžeto skyriaus specialistas apskaičiuoja valstybinės žemės nuomos mokestį pagal turimus duomenis.

44. Mokesčio mokėtojo deklaracija gali būti tikslinama:

44.1. kai VĮ Registrų centras atnaujina kadastro duomenis apie įregistruotus valstybinės žemės sklypus ir jų nuomotojus;

44.2. kai NŽT teritorinis skyrius atnaujina kadastro duomenis apie Nekilnojamojo turto registre neįregistruotus suteiktus naudotis valstybinės žemės sklypus ir jų naudotojus;

44.3. kai Turto skyrius atnaujina informaciją (duomenis teikia pridedant Savivaldybės administracijos direktoriaus įsakymu patvirtinta forma) apie mieste ir miesteliuose esančius statiniams ir įrenginiams eksploatuoti reikalingus žemės sklypus, kurie nebuvo suteikti ar išnuomoti, arba apie išnuomotus (naudojamus) valstybinės žemės sklypus, Lietuvos Respublikos Vyriausybės nutarimais perduotus patikėjimo teise Savivaldybei;

44.4. kai mokesčių mokėtojas pateikia dokumentus, reikalingus lengvatoms taikyti;

44.5. kai mokesčio lengvata suteikiama Savivaldybės tarybos sprendimu;

44.6. kai nustačius mokesčio apskaičiavimo klaidą, deklaracija perskaičiuojama ir išsiunčiama (įteikiama) mokesčio mokėtojui.

45. Tais atvejais, kai žemės nuomos mokestis buvo apskaičiuotas neteisingai arba nebuvo apskaičiuotas, teisės aktų nustatyta tvarka žemės nuomos mokestis gali būti apskaičiuojamas arba perskaičiuojamas ne daugiau kaip už einamuosius ir trejus praėjusius kalendorinius metus, skaičiuojamus atgal nuo tų metų, kuriais pradedama mokestį apskaičiuoti arba perskaičiuoti, sausio 1 dienos. Mokesčiui sumokėti suteikiamas 20 dienų terminas. Nesumokėjus mokesčio per nurodytą laikotarpį, pradedami skaičiuoti delspinigiai.

46. Paaiškėjus faktui, kad asmuo naudojasi valstybinės žemės sklypu, užstatytu fiziniams ar juridiniams asmenims nuosavybės teise priklausančiais ar jų nuomojamais pastatais, statiniais ar įrenginiais, bet nėra sudaręs valstybinės žemės nuomos sutarties, mokestis skaičiuojamas pagal Turto skyriaus pateiktą elektroniniu paštu informaciją (pridedamas VĮ Registrų centro duomenų bazės išrašas ir pateikiama žemės sklypo vertė).

47. Deklaracija mirusiam žemės nuomos mokesčio mokėtojui neformuojama ir nesiunčiama. Šiuo atveju deklaracija formuojama ir siunčiama palikimą priėmusiam įpėdiniui.

**IV SKYRIUS**

**LENGVATŲ TAIKYMO TVARKA**

48. Valstybinės žemės nuomos mokesčio lengvatos taikomos vadovaujantis Savivaldybės tarybos priimtais sprendimais.

49. Savivaldybės taryba savo biudžeto sąskaita turi teisę mažinti nuomos mokestį arba visai nuo jo atleisti.

Asmenys, atitinkantys Savivaldybės tarybos priimto sprendimo nustatytus kriterijus, Prašymus dėl žemės nuomos mokesčio lengvatos teikimo Savivaldybės administracijai pateikia raštu arba elektroninėmis priemonėmis administracinių ir viešųjų elektroninių paslaugų portale „Elektroniniai valdžios vartai“ ([www.epaslaugos.lt](http://www.epaslaugos.lt)).

50. Tais atvejais, kai žemės sklypas viršija Savivaldybės tarybos nustatytus neapmokestinamuosius sklypų dydžius, žemės nuomos mokestis skaičiuojamas tik už viršijančią dalį.

51. Fiziniai asmenys, kurie pagal Savivaldybės tarybos priimtą sprendimą turi teisę gauti valstybinės žemės nuomos mokesčio lengvatą, Finansų ir biudžeto skyriui iki einamųjų metų rugsėjo 1 dienos turi pateikti šiuos dokumentus:

51.1. pažymą apie šeimos sudėtį;

51.2. dieninio skyriaus mokymo įstaigos pažymą;

51.3. senatvės pensininko ar darbingumo (nuo 2024-01-01 dalyvumo) lygio pažymos kopiją;

51.4. daugiabučių namų gyventojai privalo pateikti prašymą dėl lengvatos suteikimo, pridėdami pažymą apie daugiabučiame name nuosavybės teise priklausančio buto ir jam priskirtų kitų patalpų plotą.

52. Finansų ir biudžeto skyriaus specialistas, administruojantis valstybinės žemės nuomos mokestį, turi teisę taikyti Savivaldybės tarybos nustatytas lengvatas, vadovaudamasis Lietuvos Respublikos gyventojų registro tarnybos ir asmens, su prašymu, pateiktais duomenimis.

53. Atskiru Savivaldybės tarybos sprendimu nuo valstybinės žemės nuomos mokesčio gali būti atleidžiami (ar suteikiama mokesčio lengvata) fiziniai ar juridiniai asmenys, kurie pateikia motyvuotą prašymą dėl mokesčio lengvatos suteikimo.

54. Kai valstybinės žemės nuomininkui (naudotojui), turinčiam teisę į lengvatą, priklauso keli žemės sklypai (kaime ir mieste), lengvata taikoma tam sklypui, kuriam apskaičiuotas lengvatos dydis yra didžiausias.

55. Fiziniai asmenys teisę į žemės nuomos mokesčio lengvatą įgyja, jeigu mokestinio laikotarpio pradžioje (kalendorinių metų sausio mėn. pirmą darbo dieną) tokios žemės sklypų nuomininkų (naudotojų) šeimose nėra darbingų asmenų ir jie patys iki mokestinio laikotarpio birželio 30 dienos yra:

55.1. asmenys, kuriems nustatytas 0–40 procentų darbingumo lygis (nuo 2024-01-01 dalyvumo lygis);

55.2. sukakę senatvės pensijos amžių;

55.3. nepilnamečiai vaikai.

**V SKYRIUS**

**VALSTYBINĖS ŽEMĖS NUOMOS MOKESČIO IR ŽEMĖS NUOMOS MOKESČIO PRIEDO UŽ VALSTYBINĘ ŽEMĘ APSKAITA**

56. Žemės nuomos mokesčio mokėtojų įmokų apskaitą tvarko Savivaldybės administracijos Finansų ir biudžeto skyrius.

57. Duomenys apie sumokėtą žemės nuomos mokestį periodiškai perduodami iš banko duomenų bazės į „MyLOBster“ programos duomenų bazę.

58. Žemės nuomos mokestis ir su juo susijusios sumos laikomos sumokėtomis, kai kredito įstaiga ar kita mokėjimą priėmusi įstaiga pinigus perveda į surenkamąją nuomos mokesčio sąskaitą.

59. Mokesčio mokėtojų sumokėtos sumos įskaitomos mokesčio nepriemokai ir mokesčio nepriemokų delspinigiams dengti pradedant nuo anksčiausiai susidariusių. Likusia suma padengiamas einamųjų metų žemės nuomos mokestis.

60. Sukauptos žemės nuomos mokesčio lėšos į Savivaldybės biudžeto sąskaitą pervedamos ne rečiau kaip vieną kartą per mėnesį, paskutinę darbo dieną.

61. Valstybinės žemės sklypų nuomininkai (naudotojai) žemės nuomos mokestį už nustatyta tvarka jiems suteiktą naudotis arba išnuomotą valstybinę žemę moka:

61.1. už žemės ūkio paskirties žemę, išnuomotą (suteiktą) I pusmetį, – už visus metus; už žemę, išnuomotą (suteiktą) II pusmetį, – nuo kitų kalendorinių metų;

61.2. už kitos paskirties žemę (išskyrus žemės ūkio paskirties žemę) – nuo kito mėnesio po nuomos sutarties sudarymo ar žemės suteikimo naudotis įstatymų nustatyta tvarka.

62. Jei valstybinės žemės ūkio paskirties žemės nuomos sutarties terminas baigiasi I pusmetį, žemės nuomos mokestis tais metais nemokamas, o jei sutarties terminas baigiasi II pusmetį, – nemokamas nuo kitų metų.

63. Jei pasibaigia valstybinės kitos paskirties žemės nuomos sutarties terminas, žemės nuomos mokestis nemokamas nuo kito mėnesio po nuomos sutarties pasibaigimo (sutarties nutraukimo).

64. Žemės nuomos mokestį, žemės nuomos mokesčio priedą ir delspinigius už mokesčio mokėtoją gali sumokėti tretieji asmenys. Tokiu atveju mokėjimo pervedime turi būti nurodyti asmens, už kurį mokamas žemės nuomos mokestis, duomenys: vardas, pavardė (juridinio asmens pavadinimas), asmens kodas, ar mokėtojo kodas (užsienio šalių piliečio identifikacinis numeris, juridinio asmens kodas).

65. Už nesumokėtą arba pavėluotai sumokėtą žemės nuomos mokestį arba jo dalį skaičiuojami delspinigiai už kiekvieną pavėluotą sumokėti dieną nuo nesumokėtos nuomos mokesčio sumos. Delspinigiai pradedami skaičiuoti kitą dieną po to, kai baigiasi žemės nuomos mokesčio sumokėjimo terminas ir baigiami skaičiuoti mokesčio sumokėjimo į žemės nuomos mokesčio surenkamąją sąskaitą dieną (įskaitytinai). Delspinigiai skaičiuojami ne ilgiau kaip 180 dienų nuo teisės priverstinai išieškoti mokestinę nepriemoką atsiradimo dienos. Delspinigių dydis lygus tuo metu galiojančiam Lietuvos Respublikos finansų ministro įsakymu patvirtintam delspinigių dydžiui. Jei nuomos mokesčio mokėtojas paskelbtas bankrutuojančiu arba reorganizuojamu, delspinigiai nustojami skaičiuoti kitą dieną po paskelbimo.

66. Valstybinės žemės nuomininkai (naudotojai) žemės nuomos mokestį ir žemės nuomos mokesčio priedą, bei Vandens telkinių nuomos mokestį sumoka į Finansų ir biudžeto skyriaus surenkamąją sąskaitą Nr. LT387182000002130688, esančią AB Šiaulių banke, iki kalendorinių metų lapkričio 15 dienos.

67. Žemės nuomos mokestį galima sumokėti bankų skyriuose, internetu, pašto skyriuose, PERLO terminaluose ir prekybos vietų MAXIMA kasose, bei per žemės nuomos mokesčio savitarnos svetainę.

68. Susidariusi žemės nuomos mokesčio ir (arba) jo priedo permoka, mokėtojo prašymu, gali būti grąžinama per 30 dienų nuo prašymo pateikimo dienos: juridiniams asmenims – į jų įmonės sąskaitą, fiziniams asmenims – į asmeninę sąskaitą (arba prašyme nurodytą sąskaitą). Prašymą dėl žemės nuomos mokesčio ir (arba) jo priedo permokos grąžinimo mokesčių mokėtojas gali pateikti raštu Savivaldybės administracijai arba elektroninėmis priemonėmis administracinių ir viešųjų elektroninių paslaugų portale „Elektroniniai valdžios vartai“ ([www.epaslaugos.lt](http://www.epaslaugos.lt)). Mokėtojo prašymas grąžinti žemės nuomos mokesčio ir (arba) priedo permoką turi būti pateiktas iki deklaracijos pateikimo kitam mokestiniam laikotarpiui. Nepateikus arba praleidus terminą prašymui pateikti dėl permokos grąžinimo, nuomos mokesčio permoka ir (arba) jo priedas įskaitomas į būsimų metų mokestinį laikotarpį. Jeigu mokėtojas neturi nuomojamų sklypų, Finansų ir biudžeto skyriaus specialistas siunčia (neregistruotu) paštu arba elektroniniu paštu (jei asmuo yra pateikęs prašymą ir nurodęs elektroninio pašto adresą) pranešimą dėl susidariusios permokos, kai suma didesnė nei 6 eurai.

69. Nuomos mokesčio mokėtojo permoka, kuri negali būti grąžinta šio Aprašo 68 punkte nurodytu pagrindu, saugoma 3 metus po šių lėšų grąžinimo sąlygose nustatyto termino, o nepateikus prašymo nurašoma iš apskaitos Savivaldybės tarybos sprendimu.

70. Jeigu žemės nuomos mokesčio mokėtojo permokos suma neviršija 6 eurų, tai, norint šias permokas nurašyti, netaikomas reikalavimas turėti dokumentus, įrodančius pastangas grąžinti permokas, nes žemės nuomos mokesčio mokėtojo ieškoti netikslinga ekonominiu požiūriu.

**VI SKYRIUS**

**ŽEMĖS NUOMOS MOKESČIO IR ŽEMĖS NUOMOS MOKESČIO PRIEDO IŠIEŠKOJIMAS**

71. Žemės nuomos mokesčio mokėjimą kontroliuoja Savivaldybės administracijos Finansų ir biudžeto skyriaus darbuotojas, administruojantis valstybinės žemės nuomos mokestį.

72. Nesumokėjus žemės nuomos mokesčio ir (ar) jo priedo per 3 mėnesius po nustatyto mokėjimo termino pabaigos, Finansų ir biudžeto skyriaus darbuotojas siunčia mokėtojui skolos priminimą, dėl mokestinės prievolės vykdymo. Priminime nurodoma nesumokėta mokesčio ir (ar) jo priedo suma, paskaičiuotų delspinigių pagal nurodytą datą suma ir terminas, iki kada privalo sumokėti skolą. Priminimas siunčiamas paprastu laišku, kai žemės nuomos mokesčio nepriemoka su delspinigiais yra didesnė negu 6 Eur.

73. Skolos priminime nurodytai sumai sumokėti suteikiamas 20 dienų terminas.

74. Juridiniams asmenims priminimai siunčiami buveinės adresu.

75. Fiziniams asmenims priminimai siunčiami pagal paskutinį Gyventojų registro nurodytą gyvenamosios vietos adresą, jei toks buvo nurodytas. Jei žemės nuomos mokesčio mokėtojas nėra deklaravęs gyvenamosios vietos arba Gyventojų registre yra žyma, kad jis yra išvykęs į užsienį, tai priminimas siunčiamas pagal paskutinį Gyventojų registre nurodytą gyvenamosios vietos adresą, jei toks buvo nurodytas. Priminimai siunčiami ir elektroniniu paštu, jei žemės nuomos mokesčio mokėtojas yra pateikęs prašymą, kad susijusią informaciją apie valstybinės žemės nuomos mokestį siųsti prašyme nurodytu elektroninio pašto adresu.

76. Pasibaigus skolos priminime nurodytam skolos sumokėjimo terminui, Finansų ir biudžeto skyriaus atsakingas darbuotojas:

76.1. iki balandžio 1 dienos suformuoja skolininkų sąrašus ir pateikia Savivaldybės kaimiškųjų seniūnijų seniūnams, kurie padėtų išsiaiškinti nemokėjimo priežastis ir bendradarbiautų išieškant skolas. Seniūnijos darbuotojai, priimantys pasėlių deklaracijas, atsižvelgdami į skolininkų sąrašą, įspėtų skolininkus apie susidariusią skolą ir atkreiptų dėmesį, kad nuomininkai (naudotojai), pateikiantys pasėlių deklaracijas, turėtų galiojančias nuomos sutartis arba NŽT teritorinio padalinio įsakymą apie priimtą paveldėjimą;

76.2. iki balandžio 1 dienos suformuoja skolininkų sąrašus ir pateikia NŽT teritoriniam padaliniui kuris sudaro valstybinės žemės nuomos sutartis, kad gavus informaciją, turėtų galimybę kontroliuoti asmenis, nevykdančius sutartyje priimtų įsipareigojimų;

76.3. nesumokėjus žemės nuomos mokesčio iki nustatytos delspinigių skaičiavimo pabaigos, t. y. 180 dienų nuo žemės nuomos mokesčio mokėjimo termino, Finansų ir biudžeto skyrius paštu (registruotu laišku) nuo 30 eurų siunčia antrą priminimą dėl mokesčio prievolės vykdymo. Šiame priminime nurodomas terminas, iki kada skolininkas privalo sumokėti mokestį ar jo nepriemoką, taip pat informuojama, kad nesumokėjus skolos iki nustatyto termino, ji bus išieškoma per teismą;

76.4. iki rugpjūčio 1 dienos Savivaldybės administracijos Teisės, personalo ir civilinės metrikacijos skyriui pateikia skolininkų, kurių skola didesnė negu 30 eurų, arba kai žemės nuomos mokestis nemokamas ilgiau negu trejus metus, sąrašą ir dokumentus, reikalingus skoloms išieškoti:

76.4.1. žemės nuomos mokesčio deklaraciją;

76.4.2. skolos priminimus;

76.4.3. valstybinės žemės nuomos mokesčio mokėtojo kortelę;

76.4.4. žemės sklypo nuomos sutartį ar kitą dokumentą, kurio pagrindu skaičiuojamas žemės nuomos mokestis.

77. Finansų ir biudžeto skyriaus atsakingas darbuotojas, gavęs iš Teisės, personalo ir civilinės metrikacijos skyriaus mirusių asmenų sąrašą arba nustatęs nuomininko mirties faktą Gyventojų registro duomenų bazėje, patikrina nuomininko skolų būklę mirties datai. Nustatęs, kad už laikotarpį iki mirties yra susidariusi skola, praėjus šešiems mėnesiams, kreipiasi į atitinkamą notarų biurą dėl duomenų apie palikimą priėmusius įpėdinius pateikimo.

78. Gavus informaciją iš notarų biuro apie palikimą priėmusius įpėdinius, Teisės, personalo ir civilinės metrikacijos skyriui pateikia mirusių skolininkų sąrašą ir dokumentus, reikalingus skoloms išieškoti:

78.1. skolininko mirties faktą patvirtinantį dokumentą;

78.2. žemės nuomos mokesčio deklaraciją;

78.3. skolos priminimą;

78.4. valstybinės žemės nuomos mokesčio mokėtojo kortelę;

78.5. žemės sklypo nuomos sutartį ar kitą dokumentą, kurio pagrindu skaičiuojamas žemės nuomos mokestis;

78.6. dokumentą apie palikimą priėmusius įpėdinius.

79. Negavus informacijos iš notarų biuro apie palikimą priėmusius įpėdinius, antrą kartą kreipiasi į atitinkamą notarų biurą dėl duomenų apie palikimą priėmusius įpėdinius pateikimo praėjus 1 metams po pirmojo kreipimosi.

80. Nesumokėtas mokestis išieškomas LR Civilinio proceso kodekse nustatyta tvarka.

**VII SKYRIUS**

**MOKESTINĖS NEPRIEMOKOS PRIPAŽINIMAS BEVILTIŠKA**

81. Beviltiška pripažįstama ta mokesčio mokėtojo mokestinė nepriemoka, kurios neįmanoma išieškoti dėl objektyvių priežasčių arba kurią išieškoti netikslinga ekonominiu požiūriu:

81.1. kai mirė mokesčio mokėtojas (fizinis asmuo), o įpėdiniai neperima su nuomos sutartimi susijusių teisių ir pareigų;

81.2. kai likviduotas mokesčio mokėtojas (juridinis asmuo) arba jis bankrutavęs;

81.3. kai priverstinio išieškojimo išlaidos didesnės už mokestinę nepriemoką – 6 eurai;

81.4. suėjus mokesčio priverstinio išieškojimo senaties terminui.

82. Dokumentai, kurie teikiami mokestinei nepriemokai pripažinti beviltiška bei pasibaigusia:

82.1. fizinio asmens mirties liudijimas arba Teisės, personalo ir civilinės metrikacijos skyriaus pažyma apie mirties fakto įregistravimą;

82.2. notaro pažyma apie įpėdinių nebuvimą;

82.3. informacija apie juridinio asmens bankroto paskelbimą;

82.4. įmonės bankroto administratoriaus informacija apie bankroto eigą;

82.5. pažyma apie likviduoto juridinio asmens išregistravimą iš VĮ Registrų centro.

83. Kai mokesčio mokėtojo mokestinė nepriemoka pripažįstama beviltiška, beviltiška nepriemoka pripažįstami ir su mokesčio nesumokėjimu ar sumokėjimu ne laiku susiję delspinigiai.

84. Jeigu vieno skolininko skolų suma neviršija 6 eurų, tai, norint šias skolas laikyti beviltiškomis, netaikomas reikalavimas turėti skolų beviltiškumą ir mokesčio mokėtojo pastangas atgauti tokias skolas įrodančius dokumentus.

85. Nutraukus žemės nuomą ar pasibaigus žemės nuomos sutarčiai, susidariusi žemės nuomos mokesčio delspinigių skola iki 1,00 Eur (vieno euro), jeigu per 3 metų laikotarpį nesudaroma nauja nuomos sutartis, nurašoma iš apskaitos Savivaldybės administracijos direktoriaus įsakymu.

86. Savivaldybės tarybos sprendimu pripažinta beviltiška ir pasibaigusia mokestinė nepriemoka nurašoma „MyLOBster“ programoje.

**VIII SKYRIUS**

**BAIGIAMOSIOS NUOSTATOS**

87. Šis Aprašas keičiamas, papildomas arba pripažįstamas netekusiu galios Savivaldybės tarybos sprendimu.

88. Žemės nuomos mokesčio ir žemės nuomos mokesčio priedo už valstybinę žemę administravimo veiksmai, nenumatyti šiame Apraše, atliekami vadovaujantis Lietuvos Respublikos įstatymais, bei kitais valstybinės žemės nuomos mokesčio klausimus reglamentuojančiais teisės aktais

89. Aprašo vykdymo kontrolę atlieka Savivaldybės kontrolės ir audito tarnyba pagal jų veiklą reglamentuojančius teisės aktus.

90. Asmenys, pažeidę šio Aprašo nuostatas, atsako Lietuvos Respublikos teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**FINANSŲ IR BIUDŽETO SKYRIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

**„DĖL Valstybinės žemės nuomos mokesčio ir žemės nuomos mokesčio priedo už valstybinę žemę administravimo PLUNGĖS rajono savivaldybėje TVARKOS APRAŠO PATVIRTINIMO“**

2024 m. liepos 10 d.

Plungė

**1. Parengto sprendimo projekto tikslai, uždaviniai.**

Sprendimo projekto tikslas – patvirtinti Valstybinės žemės nuomos mokesčio ir žemės nuomos mokesčio priedo už valstybinę žemę administravimo Plungės rajono savivaldybėje tvarkos aprašą.

**2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.**

Sprendimo projektas parengtas vadovaujantis Lietuvos Respublikos vietos savivaldos įstatymu, Lietuvos Respublikos civiliniu kodeksu, Lietuvos Respublikos žemės reformos įstatymu, Lietuvos Respublikos žemės įstatymu, Lietuvos Respublikos Vyriausybės 1999 m. vasario 24 d. nutarimu Nr. 205 „Dėl žemės įvertinimo tvarkos“, Lietuvos Respublikos Vyriausybės 1999 m. kovo 9 d. nutarimu Nr. 260 „Dėl naudojamų kitos paskirties valstybinės žemės sklypų pardavimo ir nuomos“, Lietuvos Respublikos Vyriausybės 1999 m. birželio 2 d. nutarimu Nr. 692 „Dėl naujų kitos paskirties valstybinės žemės sklypų pardavimo ir nuomos“, Lietuvos Respublikos Vyriausybės 2002 m. lapkričio 19 d. nutarimu Nr. 1798 „Dėl nuomos mokesčio ir žemės nuomos mokesčio priedo už valstybinę žemę“, Lietuvos Respublikos Vyriausybės 2003 m. lapkričio 10 d. nutarimu Nr. 1387 „Dėl žemės nuomos mokesčio už valstybinės žemės sklypų naudojimą“, Lietuvos Respublikos Vyriausybės 2003 m. lapkričio 4 d. nutarimu Nr. 1373 „Dėl Kadastro duomenų, kurių reikia nekilnojamojo turto mokesčiams apskaičiuoti ir kitiems tikslams, rengimo, teikimo, ir atsiskaitymo už juos taisyklių patvirtinimo“ patvirtintomis Kadastrų duomenų, kurių reikia nekilnojamojo turto mokesčiams apskaičiuoti ir kitiems tikslams, rengimo, teikimo ir atsiskaitymo už juos taisyklėmis, Lietuvos Respublikos mokesčių administravimo įstatymu, Lietuvos Respublikos finansų ministro 2002 m. vasario 11 d. įsakymu Nr. 40 „Dėl skolų beviltiškumo bei pastangų susigrąžinti šias skolas įrodymo ir beviltiškų skolų sumų apskaičiavimo taisyklių patvirtinimo“.

Pripažinti netekusiu galios Plungės rajono savivaldybės tarybos 2019 m. gegužės 30 d. sprendimą Nr. T1-137 „Dėl Valstybinės žemės nuomos mokesčio administravimo tvarkos aprašo patvirtinimo“ su visais pakeitimais ir papildymais.

**3. Kodėl būtina priimti sprendimą, kokių pozityvių rezultatų laukiama.**

Priėmus šį sprendimo projektą bus įtvirtintos šiuo metu galiojančių teisės aktų nuostatos.

**4. Lėšų poreikis ir finansavimo šaltiniai.**

Sprendimui įgyvendinti papildomų lėšų nereikės.

**5. Pateikti kitus sprendimui priimti reikalingus pagrindimus, skaičiavimus ar paaiškinimus.**

Valstybinės žemės nuomos mokesčio ir žemės nuomos mokesčio priedo už valstybinę žemę administravimo Plungės rajono savivaldybėje tvarkos aprašas keičiamas, nes:

* keičiasi Lietuvos Respublikos teisės aktai;
* papildomos funkcijos perduotos valdyti savivaldybėms;
* bus įdiegiama žemės nuomos mokesčio savitarnos svetainė.

Pasikeitus Lietuvos Respublikos Žemės įstatymui, pakeistas Lietuvos Respublikos Vyriausybės 2002 m. lapkričio 19 d. nutarimo Nr. 1798 „Dėl nuomos mokesčio už valstybinę žemę“ pavadinimas į „Dėl nuomos mokesčio ir žemės nuomos mokesčio priedo už valstybinę žemę“. Šiame nutarime nustatyta, kad valstybinės žemės nuomotojas apskaičiuoja žemės nuomos mokesčio dydį, žemės nuomos mokesčio priedą pagal Lietuvos Respublikos žemės įstatymo 9 straipsnio 20 dalį ir valstybinės žemės nuomininkai žemės nuomos mokestį, žemės nuomos mokesčio priedą sumoka į savivaldybės, kurios teritorijoje yra nuomojama valstybinė žemė, biudžetą iki kalendorinių metų lapkričio 15 dienos.

Nuo 2024 m. sausio 1 d. miestuose ir miesteliuose savivaldybėms patikėjimo teise buvo perduota valstybinė žemė, kuri nėra suplanuota valstybės reikmėms. Patikėjimo teise valdomoje valstybinėje žemėje savivaldybės miestų ir miestelių teritorijose atlieka naujas funkcijas, kurias joms perdavė Nacionalinė žemės tarnyba. Šias funkcijas perėmė Plungės rajono savivaldybės administracijos Architektūros ir teritorijų planavimo skyrius ir Turto skyrius. Šie skyriai turi teikti Finansų ir biudžeto skyriui duomenis, kurių reikia mokesčiams apskaičiuoti.

Plungės rajono savivaldybės administracija nori gyventojams ir įmonėms suteikti galimybę naudotis žemės nuomos mokesčio savitarnos svetaine. Naudojantis šia elektronine paslauga bus patogiau ir greičiau gauti suformuotą deklaraciją. Savitarnos svetainėje bus matoma visa su paslauga susijusi informacija (deklaracijos data, numeris, apmokėjimo terminas, suma, neapmokėta suma, galimybė peržiūrėti ir sugeneruoti deklaraciją ir kvitą) ir visi pranešimai siunčiami mokėtojui. Taip pat bus suteikta galimybė apmokėti elektronines sąskaitas per elektroninę bankininkystę tiesiogiai per VIISP sistemą.

Prie žemės nuomos mokesčio mokėtojų savitarnos svetainės prisijungti galima bus naudojantis Plungės rajono savivaldybės svetaine [www.plunge.lt](http://www.plunge.lt). Planuojame Žemės nuomos mokesčio mokėtojų savitarnos svetainę įdiegti iki 2024 m. spalio 1 d.

Fiziniai asmenys, kurie neturės galimybės prisijungti prie savitarnos svetainės, galės kreiptis į Finansų ir biudžeto skyriaus atsakingą specialistą arba Plungės rajono savivaldybės kaimiškųjų seniūnijų specialistus o jie padės prisijungti prie šios savitarnos svetainės arba atspausdins suformuotą deklaraciją ir mokėjimo kvitą ir įteiks asmeniškai.

**6. Pateikti sprendimo projekto lyginamąjį variantą, jeigu teikiamas sprendimo pakeitimo projektas.**

Sprendimo projekto lyginamojo varianto nėra.

**7. Sprendimo projekto antikorupcinis vertinimas.**

Vertinimas atliekamas vadovaujantis Lietuvos Respublikos korupcijos prevencijos įstatymo 8 str. 1 d. 18 punktu.

**8. Nurodyti, kieno iniciatyva sprendimo projektas yra parengtas.**

Plungės rajono savivaldybės administracijos Finansų ir biudžeto skyriaus iniciatyva.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.** Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.** Paskelbti patvirtintą sprendimą Teisės aktų registre, Savivaldybės interneto svetainėje [www.plunge.lt](http://www.plunge.lt).

**11. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.). Nėra.

**12.** **Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* | *Nenumatomas* | *Nenumatomas* |
| *Finansams* | *Nenumatomas* | *Nenumatomas* |
| *Socialinei aplinkai* | *Nenumatomas* | *Nenumatomas* |
| *Viešajam administravimui* | *Nenumatomas* | *Nenumatomas* |
| *Teisinei sistemai* | *Nenumatomas* | *Nenumatomas* |
| *Kriminogeninei situacijai* | *Nenumatomas* | *Nenumatomas* |
| *Aplinkai* | *Nenumatomas* | *Nenumatomas* |
| *Administracinei naštai* | *Nenumatomas* | *Nenumatomas* |
| *Regiono plėtrai* | *Nenumatomas* | *Nenumatomas* |
| *Kitoms sritims, asmenims ar jų grupėms* | *Nenumatomas* | *Nenumatomas* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

Finansų ir biudžeto skyriaus vyr. specialistė Lina Luotienė

|  |
| --- |
|  |